"Għajjat issa! Min se jwieġbek? Lejn liema qaddis tista' ddur int? Iva, il-korla tifni lill-iblah, l-għira teqred lill-bniedem bla għaqal. Jien rajt lill-iblah ixenxel għeruqu, u malajr jinsteħet ix-xitel tiegħu; mitluqa wliedu bla m'għandhom min jgħinhom, misħuqa f'bieb il-belt bla min jaqbeż għalihom. Il-ħsad tiegħu jikluh l-imġewħin, ilaqqtuh sa minn qalb ix-xewk, u l-għatxana jagħmlu għal ġidu. Le, ma jitnissilx mill-art in-niket, lanqas ma jinbet mill-art il-hemm. Huwa l-bniedem li jiled l-għawġ, bħalma 'l fuq ix-xrar jittajjar. Li kont minnek 'l Alla kont infittex, u l-kawża tiegħi quddiemu nqiegħed. Hu jagħmel ħwejjeġ kbar ma nifhmuhomx, għeġubijiet li ma jingħaddux. Hu jagħti x-xita lill-art, u jibgħat l-ilma fuq wiċċ ir-raba'. Hu jtalla' fil-għoli lill-umli, u jqiegħed fis-sod lill-imsejknin. Huwa jħarbat il-pjanijiet ta' dawk li moħħhom jilħqilhom, biex ma jirnexxix għemil idejhom. Hu jaqbad l-għorrief fil-ħażen ta' moħħhom, u l-ħsieb tal-qarrieqa jiġi fix-xejn; binhar isibu d-dlam ma' wiċċhom, u fl-aqwa tax-xemx iteftfu qisu billejl. Hu jeħles il-fallut minn ħalqhom, u l-miskin minn id il-kefrin. Hekk il-miskin jerġa' jittama, u l-ħażen ikollu jsodd ħalqu. Hieni tassew il-bniedem li Alla jwiddbu; tistmerrx, mela, il-kastig mingħand Xaddaj . Għax Hu jidrob u jdewwi, Hu jolqot, u jdejh ifejqu. Sitt darbiet jeħilsek mill-ħsara, u fis-seba' ma jmissekx id-deni. Jeħilsek mill-mewt fi żmien il-ġuħ, u fil-gwerra mid-daqqa tas-sejf. Tkun imkennen minn swat l-ilsien, ma tibżax mill-qerda meta tiġi. Ħerba u għaks tiddieħak bihom, u l-bhejjem selvaġġi ma tibżax minnhom. Mal-ġebel tar-raba' jkollok ftehima, u l-bhejjem selvaġġi jkunu fis-sliem miegħek. Ikollok is-sliem fl-għarix tiegħek, kull xħin iżżuru ssibu bla mittiefes. Tara wkoll li bosta jkunu wliedek, u n-nisel tiegħek bħal ħaxix tar-raba'. Tasal għall-qabar misjur bl-għomor, bħalma jinġabar fi żmienu l-qamħ. Ara, Ġob, dan flejnieh u hu minnu; agħtih widen u tgħallmu sewwa."